== Dannelse ==
[[Fil:Pedersen og Pedersen 2012 side 4.png|thumb|Palæogeografisk kort over Nordatlanten og Nordeuropa på den tid da moleret (bogstav M) blev aflejret. Askelagene stammer fra vulkaner i det røde område mellem Skotland og Grønland.]]
Ved overgangen mellem epokerne [[Palæocæn]] og [[Eocæn]] var det danske område del af et indhav, som dækkede det meste af den nuværende [[Nordsøen|Nordsø]] og med forbindelse til [[Nordatlanten]] gennem et sund mellem Skotland og Norge. Klimaet var varmt, måske i en grad, så der en overgang herskede subtropiske forhold ved [[Nordpolen]], og grunden hertil var sandsynligvis den [[Pladetektonik|pladetektoniske]] åbning af Atlanterhavet, mellem [[Grønland]] på den ene side og [[Norge]] og de [[De Britiske Øer|britiske øer]] på den anden. I takt med disse landområder begyndte at glide fra hinanden, dannedes der i havet mellem dem ny havbund ved oceanbundsspredning, hvilket begyndte for 55,8 mio år siden, et tidspunkt som markerer begyndelsen på Eocæn-epoken.<ref>Pedersen m.fl. (2012), s. 107-108</ref> Store mængder smeltet kappemateriale blev ført op mod jordoverfladen, hvor det størknede til ny oceanbund, mens [[metan]]holdige havbundssedimentmenter blev opvarmet så metanen blev frigivet til atmosfæren. Andre steder kom kappematerialet op gennem vulkaner, som sendte både aske og kuldioxid op i atmosfæren. Dette fremkaldte en kraftig [[drivhuseffekt]], som var årsagen til det varme klima.<ref>Heilmann-Clausen og Surlyk (2006), s. 199</ref> Mængden af frigivne drivhusgasser er anslået til 1500-2000 gigatons (mia tons).<ref name=":0">Pedersen og Pedersen (2012)</ref> I Tidlig Eocæn varierede den årlige middeltemperatur formentlig mellem 15° og 21° C, mens årsnedbøren er anslået til at have været 1.200–1.400 mm<ref>Pedersen m.fl. (2012), s. 104</ref> (til sammenligning er de nugældende værdier for Danmark ca 8° C og 750 mm).<ref>[https://www.dmi.dk/klima/klimaet-frem-til-i-dag/danmark/temperatur/ DMI: Temperatur i Danmark]</ref><ref>[https://www.dmi.dk/klima/klimaet-frem-til-i-dag/danmark/nedboer-og-sol/ DMI: Nedbør og sol i Danmark]</ref>
Geologi